У књизи *Замена места* Дејвида Лоџа, професор Сволоу, Британац који на мобилности у Америци треба да предаје писање романа, о чему врло мало зна, тражи да му се из Британије, из његовог кабинета, пошаље књига насловљена *Хајде да напишемо роман*! У његовом кабинету, професор Морис Зеп, Американац, професор писања романа, који (привремено) заузима место поменутог британског професора, случајем добија тај захтев, па иронично, али и заинтригирано, чита поменуту књигу, која почиње овако: „Сваки роман мора да исприча причу”. „О, боже, да, мора”, коментарише Морис тај почетак.

И сваки реферат мора имати своју „причу”. Баш као и њен наслов. Процес пријаве на скуп почиње одређивањем теме односно проблема (приче) којим ћете се бавити. Ако немате искуства, саветујемо да, као професор Сволоу, консултујете пригодну литературу, рецимо, *Како настаје научно дјело*, аутора Мидхата Шамића, или сличну новију литературу. Уопштено, ако сте почетник, саветујемо да свом раду дате печат потребне новине применом познате методе или теоријске претпоставке на новом корпусу.

Уз тему, биће неопходно формулисати кратко образложење реферата, у виду резимеа. Уобичајени обим резимеа је 200–250 речи, а електронски образац вам неће дозволити да приложите резиме дужи од 1000 карактера. Садржински, резиме би требало да садржи циљеве истраживања, методе, и очекиване резултате. Имајте у виду да ваш резиме има следећу циљану публику (хронолошким редом):

1. Организациони одбор Скупа, који ће на основу истог ценити квалитет ваше пријаве и одлучити о њеном прихватању
2. Учеснике Скупа, који ће читати ваш резиме у Књизи резимеа, како би проценили своју заинтересованост да ваш реферат чују
3. Целокупну академску јавност, која ће читати ваш резиме у Књизи резимеа која ће бити публикована на интернет страници Скупа

Резиме ће бити потребно пропратити кључним речима. Уобичајени број кључних речи је од 5 до десет. Кључне речи треба да буду најбоље могуће најсажетије одређење вашег излагања.

Саветујемо да и наслов теме, и резиме и кључне речи унапред запишете у посебном документу, те да их из истог копирате у електронски образац. Рад у документу ће створити потребно окружење одговорног писања, које електронски образац можда неће, те ће вам олакшати уочавање евентуалних грешака и пропуста пре него текст пустите од себе.

Када су тема, резиме и кључне речи формирани, приступите пријави, са смиреношћу спремних. Након разматрања приспелих пријава, Организациони одбор ће сваког од учесника информисати о исходу евалуације, након чега ће бити потребно да учесници чије су пријаве прихваћене испрате Инструкције за плаћање котизације (на интернет страници Скупа), поново приступе електронском обрасцу и путем опције Измени мој одговор додају скен доказа о Уплати котизације. Тиме ће процес пријаве бити окончан, а учесници који су испратили процес до краја бити укључени у Програм и Књигу резимеа Скупа.